ET Euroopa Liidu Teataja L 27/61

NÕUKOGU ÜHINE SEISUKOHT 2005/69/JSK,

24. jaanuar 2005,

teatavate andmete vahetamise kohta Interpoliga

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 30 lõike 1 punkti b ning artikli 34 lõike 2 punkti a,

võttes arvesse komisjoni ettepanekut,

ning arvestades järgmist:

(1) Liidu üks eesmärk on tagada kodanikele vabadusel, turvalisusel ja õigusel rajaneval alal kõrgetasemeline kaitse. Selle eesmärgi saavutamiseks on oluline liikmesriikide pädevate õiguskaitseasutuste vaheline tihedam koostöö.

(2) Liidu kaitsmiseks rahvusvahelisest ja organiseeritud kuritegevusest tulenevate ohtude, sealhulgas terrorismi eest on vaja, et ühismeetmed hõlmaksid teabevahetust kriminaalasjades pädevate liikmesriikide õiguskaitseasutuste vahel ning samuti rahvusvaheliste partneritega.

(3) Välja antud ja täitmata passe, mis on varastatud, kaotatud või seadusvastaselt omastatud, kasutatakse õiguskaitseasutuste eest kõrvale hoidmiseks eesmärgiga panna toime seadusvastaseid tegusid, mis võivad ohustada liidu ja iga üksiku liikmesriigi julgeolekut. Ohu iseloomu tõttu on võimalik edu saavutada ainult liidu tasandil tegutsedes. Ükshaaval ei suuda liikmesriigid eespool nimetatud eesmärki saavutada. Käesolev ühine seisukoht piirdub üksnes sellega, mis on vajalik nimetatud eesmärgi saavutamiseks.

(4) Kõik liikmesriigid on ka Rahvusvahelise Kriminaalpolitsei Organisatsiooni (Interpoli) liikmed. Oma ülesannete täitmiseks kogub, säilitab ja levitab Interpol andmeid, mis aitavad pädevatel õiguskaitseasutustel ennetada rahvusvahelist kuritegevust ning selle vastu võidelda. Interpoli varastatud reisidokumentide andmebaas võimaldab Interpoli liikmetel jagada omavahel andmeid kaotatud ja varastatud passide kohta.

(5) 25. märtsil 2004 toimunud Euroopa Ülemkogu tegi oma deklaratsioonis terrorismivastase võitluse kohta nõukogule ülesandeks jätkata tööd, et luua 2005. aasta lõpuks Schengeni infosüsteemil (SIS) ja Interpoli andmebaasil tuginev ühtne süsteem varastatud ja kaotatud passe käsitleva teabe vahetamiseks. Käesolev ühine seisukoht on esimene selle ülesande täitmiseks võetud meede, millele peaks järgnema nimetatud eesmärgi saavutamiseks vajalike tehniliste võimaluste loomine SISis.

(6) Varastatud, kaotatud või seadusvastaselt omastatud passe käsitlevate liikmesriikide andmete vahetamisel Interpoli varastatud reisidokumentide andmebaasi kaudu ning nende andmete töötlemisel tuleb järgida nii erinevate liikmesriikide kui ka Interpoli kehtivaid andmekaitse-eeskirju.

(7) Käesolev ühine seisukoht kohustab liikmesriike tagama, et nende pädevad asutused vahetavad eespool nimetatud andmeid Interpoli varastatud reisidokumentide andmebaasi kaudu üheaegselt nende kandmisega asjakohasesse siseriiklikusse andmebaasi ning SISi, kui liikmesriik selles osaleb. Kohustus tekib hetkest, mil liikmesriigi ametiasutused saavad teada dokumendi vargusest, kaotamisest või seadusvastaselt omastamisest. Interpoli andmebaasi kasutamise lihtsustamiseks vajaliku infrastruktuuri loomise nõudega tunnustatakse andmebaasi olulist rolli õiguskaitses.

(8) Andmete vahetamise tingimused lepitakse kokku Interpoliga, et tagada kõnealuste andmete puhul liidu andmevahetuse alustalaks olevate andmekaitse põhimõtete järgimine, pidades eelkõige silmas selliste andmete vahetamist ja automaatset töötlemist.

(9) Käesolev ühine seisukoht austab põhiõigusi ja järgib põhimõtteid, mida tunnustatakse eelkõige Euroopa Liidu lepingu artiklis 6 ja mis on kajastatud Euroopa Liidu põhiõiguste hartas,

ON VASTU VÕTNUD KÄESOLEVA ÜHISE SEISUKOHA:

Artikkel 1

Eesmärk

Käesoleva ühise seisukoha eesmärk on ennetada organiseeritud ja rasket kuritegevust, kaasa arvatud terrorismi, ja võidelda nende vastu, tagades et liikmesriigid võtavad meetmeid, mis on vajalikud liikmesriikide pädevate õiguskaitseasutuste vahelise koostöö ning nende ja kolmandate riikide pädevate asutuste vahelise koostöö parandamiseks, vahetades passiandmeid Interpoliga.

Artikkel 2

Mõisted

Käesolevas ühises seisukohas kasutatakse järgmisi mõisteid.

1. Passiandmed – konkreetsesse infosüsteemi integreerimiseks kohandatud andmed, mis käsitlevad välja antud ja täitmata passe, mis on varastatud, kaotatud või seadusvastaselt omastatud. Interpoli andmebaasi kaudu vahetatavad passiandmed hõlmavad ainult passinumbrit, väljaandvat riiki ning dokumenditüüpi.

2. Interpoli andmebaas – Rahvusvahelise Kriminaalpolitsei Organisatsiooni (Interpoli) hallatav automaatne otsinguvahend – varastatud reisidokumentide andmebaas.

3. Asjakohane siseriiklik andmebaas – liikmesriigi politsei või kohtute hallatav andmebaas või mitu sellist andmebaasi, mis sisaldab/sisaldavad andmeid välja antud ja täitmata passide kohta, mis on varastatud, kaotatud või seadusvastaselt omastatud.

Artikkel 3

Ühismeetmed

1. Liikmesriikide pädevad õiguskaitseasutused vahetavad Interpoliga kõiki olemasolevaid ja tulevasi passiandmeid. Nad jagavad neid ainult selliste Interpoli liikmetega, kes tagavad isikuandmete piisava kaitse. Samuti tagatakse, et isikuandmete automaatsel töötlemisel austatakse põhiõigusi ja -vabadusi. Liikmesriigid võivad otsustada, et nad jagavad oma andmeid ainult selliste Interpoli liikmetega, kes on võtnud kohustuse edastada vähemalt samasuguseid andmeid.

2. Iga liikmesriik võib leppida lõikes 1 sätestatud nõudeid järgides Interpoliga kokku viisis, kuidas kõiki praegu tema käsutuses olevaid passiandmeid Interpoliga vahetatakse. Need andmed on olemas asjakohases siseriiklikus andmebaasis või SISis, kui liikmesriik selles osaleb.

3. Kõik liikmesriigid tagavad, et niipea kui andmed on sisestatud nende asjakohasesse siseriiklikusse andmebaasi või SISi, kui liikmesriik selles osaleb, vahetatakse neid andmeid ka Interpoliga.

4. Liikmesriigid tagavad, et nende pädevad õiguskaitseasutused teevad käesoleva ühise seisukoha kohaldamisel Interpoli andmebaasist järelepärimisi iga kord, kui see on nende ülesannete täitmiseks asjakohane. Liikmesriigid tagavad päringute tegemise lihtsustamiseks vajaliku infrastruktuuri loomise niipea kui võimalik ning hiljemalt 2005. aasta detsembriks.

5. Isikuandmete vahetamine kooskõlas käesolevas ühises seisukohas kehtestatud kohustustega toimub artiklis 1 sätestatud eesmärgil, tagades asjaomases Interpoli liikmesriigis isikuandmete piisava kaitse ning põhiõiguste ja -vabaduste austamise isikuandmete automaatsel töötlemisel. Selleks tagavad liikmesriigid, et passiandmeid vahetatakse ja jagatakse asjakohastel tingimustel ning järgides eespool nimetatud nõudeid.

6. Kõik liikmesriigid tagavad, et kui Interpoli andmebaasi alusel toimub positiivne identifitseerimine (“kokkulangevus”), võtavad nende pädevad asutused oma siseriiklike õigusaktide kohaselt meetmeid, näiteks kontrollivad andmed edastanud liikmesriigiga konsulteerides nende andmete õigsust, kui see on asjakohane.

Artikkel 4

Järelevalve ja hindamine

Komisjon esitab liikmesriikide edastatud informatsiooni põhjal nõukogule hiljemalt detsembriks 2005 aruande käesoleva ühise seisukoha kohaldamise kohta. Nõukogu hindab millises ulatuses liikmesriigid käesolevat ühist seisukohta järgivad ning võtab asjakohased meetmed.

Artikkel 5

Jõustumine

Käesolev ühine seisukoht jõustub selle vastuvõtmise kuupäeval.

Artikkel 6

Avaldamine

Käesolev ühine seisukoht avaldatakse Euroopa Liidu Teatajas.